Ο **Βασίλης Π. Γουλανδρής** (Άνδρος, 1913 - Αθήνα, 27 Απριλίου 1994) ήταν Έλληνας εφοπλιστής, φιλότεχνος και διακεκριμένος συλλέκτης έργων τέχνης. Μαζί με τη σύζυγό του, Ελίζα Β. Γουλανδρή, ήταν ιδρυτές του Ιδρύματος Βασίλη και Ελίζας Γουλανδρή, καθώς και του πρώτου μουσείου μοντέρνας τέχνης της Ελλάδας, του Μουσείου Μοντέρνας Τέχνης της Άνδρου.

Βιογραφία
---------

Ο Βασίλης Γουλανδρής γεννήθηκε στην Άνδρο το 1913. Ήταν γόνος της γνωστής Ανδριώτικης εφοπλιστικής οικογένειας Γουλανδρή, γιος του εφοπλιστή Πέτρου Γουλανδρή και δίδυμος αδερφός του πρώην προέδρου του Ολυμπιακού και συνιδρυτή του Μουσείου Κυκλαδικής Τέχνης, Νίκου Γουλανδρή. 

Σπούδασε Νομικά στην Ελλάδα και στη συνέχεια στην Ελβετία. Το 1950, εγκαταστάθηκε στο Μανχάταν μαζί με την σύζυγό του, και ανέλαβε τη διεύθυνση των οικογενειακών ναυτιλιακών επιχειρήσεων με έδρα τη Νέα Υόρκη. Διετέλεσε για πολλά χρόνια Αντιπρόεδρος και στη συνέχεια Επίτιμος Πρόεδρος της Ένωσης Ελλήνων Εφοπλιστών και μέλος του Διοικητικού Συμβουλίου του American Bureau of Shipping. 

Διακεκριμένος φιλότεχνος και συλλέκτης έργων τέχνης, ήταν μέλος πολλών μουσείων της Ευρώπης, της Αμερικής και κυρίως της Γαλλίας, όπου διέμενε τον περισσότερο χρόνο. Διατηρούσε ιδιαίτερους δεσμούς με επιχειρηματικούς και πολιτιστικούς κύκλους συμβάλλοντας έτσι στην ανάπτυξη των διαπολιτιστικών σχέσεων και ανταλλαγών μεταξύ Ελλάδας και Γαλλίας. Για τη συμβολή του αυτή, ονομάστηκε το 1981 από το γαλλικό κράτος Ιππότης της Λεγεώνας της Τιμής (Chevalier de la Légion d’Honneur) και το 1986 Αξιωματικός της Λεγεώνας της Τιμής (Officier de la Légion d’Honneur). Το 1983 τιμήθηκε από το Υπουργείο Πολιτισμού της Γαλλίας με το παράσημο του Ταξιάρχη των Τεχνών και των Γραμμάτων (Commandeur de l’Odre des arts et des Lettres).

Στην Ελλάδα τιμήθηκε το 1956 με τον Σταυρό των Ταξιαρχών του Τάγματος του Γεωργίου του Α΄, το 1981 με το Αργυρούν Μετάλλιο της Ακαδημίας Αθηνών και το 1992 με τη διάκριση του Μεγάλου Άρχοντα του Οικουμενικού Πατριαρχείου.

Το 1979 ιδρύει μαζί με τη σύζυγό του Ελίζα Καραδόντη το Ίδρυμα Βασίλη και Ελίζας Γουλανδρή. Πρόκειται για έναν κοινωφελή μη κερδοσκοπικό οργανισμό, που έχει ως κύριο σκοπό του την ενίσχυση των τεχνών και ιδιαίτερα των εικαστικών. Επιδιώκοντας την θέσπιση και λειτουργία ενός αποκεντρωμένου πολιτιστικού θεσμού με απήχηση εκτός εθνικών ορίων, το Ίδρυμα εγκαινιάζει την ίδια κιόλας χρονιά το Μουσείο Μοντέρνας Τέχνης στην Άνδρο.

Ο Βασίλης Π. Γουλανδρής πέθανε στην Αθήνα στις 27 Απριλίου 1994.

Παραπομπές
----------

1. ↑  www.lostart.de/de/Verlust/436011.
2. ↑  «The $3 Billion Family Art Feud». *The $3 Billion Family Art Feud*. 30  Ιουνίου 2016.
3. ↑  www.goulandris.gr/parousiasi.htm. Αρχειοθετήθηκε από το πρωτότυπο στις 30  Αυγούστου 2018.
4. 1 2  www.independent.co.uk/news/people/obituary-basil-goulandris-1433953.html.
5. 1 2  www.ugs.gr/en/who-we-are/history/boards-1916-2021/.
6. ↑  www.goulandris.gr/idrytes.htm. Αρχειοθετήθηκε από το πρωτότυπο στις 1  Νοεμβρίου 2018.
7. 1 2 3  www.goulandris.gr/idrytes.htm.
8. ↑  «Obituary: Basil Goulandris» (στα αγγλικά). *The Independent*.. Ανακτήθηκε στις 2018-10-30.
9. ↑  "Βασίλης και Ελίζα Γουλανδρή, ένα ζευγάρι που λάτρευε την τέχνη και είχε όραμα προσφοράς στο κοινωνικό σύνολο"  Καθημερινή. 05.03.2017.
10. ↑  «Union of Greek Shipowners :: HISTORY OF THE UNION OF GREEK SHIPOWNERS». *www.ugs.gr*. Αρχειοθετήθηκε από το πρωτότυπο στις 4 Νοεμβρίου 2018. Ανακτήθηκε στις 4 Νοεμβρίου 2018.
11. ↑  «ΙΔΡΥΜΑ ΒΑΣΙΛΗ & ΕΛΙΖΑΣ ΓΟΥΛΑΝΔΡΗ - ΟΙ ΙΔΡΥΤΕΣ». *www.goulandris.gr*. Αρχειοθετήθηκε από το πρωτότυπο στις 1 Νοεμβρίου 2018. Ανακτήθηκε στις 30 Οκτωβρίου 2018.
12. ↑  «ΙΔΡΥΜΑ ΒΑΣΙΛΗ & ΕΛΙΖΑΣ ΓΟΥΛΑΝΔΡΗ - ΙΒΕΓ ΠΑΡΟΥΣΙΑΣΗ - ΠΑΡΟΥΣΙΑΣΗ». *www.goulandris.gr*. Αρχειοθετήθηκε από το πρωτότυπο στις 30 Αυγούστου 2018. Ανακτήθηκε στις 30 Οκτωβρίου 2018.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 245218520
* ISNI: 0000 0000 0015 0384
* GND: 174298935
* BNF: cb12116434p (data)
* ULAN: 500445002

 |

 |